Title: Oeuvres completes, Volume 1
Description: Li Diz des Cordeliers  I [S]eignor, or escoutez, que Diex vos soit amis, S'orroiz des Cordeliers, commant chacuns a mis Son cors a grant martire contre les anemis Qui sont, plus de cent foiz le jor, a nos tramis. II [O]r escotez avant don[t] ces gens sont venu : Fil a roi et a conte sont menor devenu, C'au siegle estoient gros, or sont isi [m]enu Qu'il sont saint de la corde et s'ont tuit lor pie nu. III [I]l pert bien que lor Ordre Nostre Sires ama. Quant saint Francois transi, Jehucrist reclama : En cinq leuz, ce m'est vis, le sien cors entama. A ce doit on savoir que Jhesucriz s'ame a. IV [A]u jor dou Jugement, devant la grant assise, Que Jhesucriz penra de pecheors joustise, Sainz Francois avra ceuz qui seront a sa guise, Por ce sont Cordelier la gent que je miex prise. V [E]n la corde s'encordent cordee a trois cordons; A l'acorde s'acordent dont nos descorde [s]ons; La descordance acordent des max que recordons En lor lit se de[t]ordent por ce que nos tortons. VI [C]hacuns de nos se tort de bien faire sanz faille, Chacuns d'aux s'an detort et est en grant bataille.
Subjects: Classic Literature, Fiction